b'\n_START_ARTICLE_\nRudolf Inemann\n_START_SECTION_\n\xc5\xbdivljenje in delo\n_START_PARAGRAPH_\nV Ljubljano je pri\xc5\xa1el po odhodu Ignacija Bor\xc5\xa1tnika 1894 v Zagreb, pred tem je deloval v Pragi, Brnu in nekaj \xc4\x8dasa tudi v ZDA. Po vrnitvi iz Amerike je bil \xc4\x8dlan Narodnog divadla (Narodnega gledali\xc5\xa1\xc4\x8da) v Pragi. V Ljubljani je deloval 6 let (1894-1900), bil umetni\xc5\xa1ki usmerjevalec dramskega gledali\xc5\xa1\xc4\x8da, njegov igralec in edini re\xc5\xbeiser. Pridobil si je veliko zaslug za profesionalizacijo in umetni\xc5\xa1ki vzpon slovenskega gledali\xc5\xa1\xc4\x8da; uvedel je ve\xc4\x8d reda, dnevne namesto dotedanjig ve\xc4\x8dernih vaj, zaradi tega so posledi\xc4\x8dno odpadli \xc5\xa1tevilni amaterski igralci, raz\xc5\xa1iril repertoar in kot pedagog v skromnih okvirih tedanje dramati\xc4\x8dne \xc5\xa1ole skrbel za vzgojo novih igralcev. Na oder je postavil ve\xc4\x8d klasi\xc4\x8dnih dram evropskih avtorjev, predvsem pa uvedel dotlej \xc5\xa1e neuprizorjenega Shakespearea (1896) ter izoblikoval v njegovih tragedijah in komedijah ve\xc4\x8d vodilnih vlog. Bil je prvi Hamlet (1899) v slovenskem gledali\xc5\xa1\xc4\x8du. Botroval je tudi mnogim postavitvam doma\xc4\x8dih dramatikov, tik pred vrnitvijo v Prago tudi prvi Cankarjevi krstni predstavi Jakob Ruda v vlogi Bro\xc5\xa1a. Igral je v skoraj v skoraj vseh dramah in komedijah tedanjega sporeda, pa tudi v mnogih burkah in celo operetah. Inemann je bil razgledan dramaturg, vesten re\xc5\xbeiser in dober pedagog, predvsem pa temperamenten in raznovrsten igralec.'